19970609

Regulamentul (CE) nr. 1049/97 al Consiliului

din 9 iunie 1997

de modificare a Regulamentului (CE) nr. 3069/95 de stabilire a unui program pilot de observare al Comunității Europene aplicabil vaselor de pescuit ale Comunității care operează în zona de reglementare a Organizației de pescuit în Atlanticul de Nord-Vest (NAFO)

CONSILIUL UNIUNII EUROPENE,

având în vedere Tratatul de instituire a Comunității Europene, și în special articolul 43,

având în vedere propunerea Comisiei [1],

având în vedere avizul Parlamentului European [2],

întrucât Regulamentul (CE) nr. 3069/95 [3] a definit modalitățile de repartizare și sarcinile observatorilor, precum și obligațiile căpitanilor vaselor de pescuit ale Comunității care desfășoară sau sunt pe punctul de a desfășura activități de pescuit în zona de reglementare a Organizației de pescuit din Atlanticul de Nord-Vest (NAFO);

întrucât, la 13 septembrie 1996, Comisia de pescuit a NAFO adoptă o recomandare de modificare a programului de control;

întrucât, în temeiul articolului XI din Convenția NAFO, recomandarea este obligatorie pentru Comunitate de la 13 noiembrie 1996;

întrucât trebuie modificat în consecință Regulamentul (CE) nr. 3069/95 pentru a-i obliga pe căpitanii navelor de pescuit ale Comunității și pe observatorii afectați programului să aplice recomandarea,

ADOPTĂ PREZENTUL REGULAMENT:

Articolul 1

Anexa I din Regulamentul (CE) nr. 3069/95 se modifică după cum urmează.

1. La punctul 2 litera (e) se adaugă textul de mai jos:

"în special, observatorii strâng date referitoare la peștele aruncat înapoi în apă și peștele subdimensionat păstrat la bord, aplicând de fiecare dată când împrejurările o permit, următoarea schemă de eșantionare:

(i) pentru fiecare captură vor fi consemnate estimările capturii totale pe specii, exprimată în greutate, precum și cantitățile de pește pe specii aruncate înapoi în apă, exprimate în greutate;

(ii) fiecare a zecea captură va face obiectul unei eșantionări detaliate pe specii, care să permită stabilirea, în afară de greutatea peștelui prelevat, a cantităților exacte care constituie partea de captură destinată descărcării și respectiv partea destinată aruncării;

(iii) operațiunile descrise la punctul (i)) și ii) se vor repeta la fiecare deplasare spre un loc de pescuit care se află la o distanță de peste cinci mile marine."

2. La punctul 3 litera (i), ultima frază se înlocuiește cu textul următor:

"Pentru a facilita îndeplinirea sarcinilor observatorului, căpitanul navei îl autorizează pe acesta să aibă acces la documentele de la bord (jurnal de bord, plan de capacitate, registru de producție sau plan de depozitare) și la diferitele părți ale vasului, precum și, la cerere, la capturile destinate conservării și la peștele care urmează să fie aruncat în mare."

Articolul 2

Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.

Prezentul regulament este obligatoriu în toate elementele sale și se aplică direct în toate statele membre.

Adoptat la Luxemburg, 9 iunie 1997.

Pentru Consiliu

Președintele

G. Zalm

[1] JO C 25, 25.1.1997, p. 12.

[2] JO C 167, 2.6.1997.

[3] JO L 329, 30.12.1995, p. 5.

--------------------------------------------------